Illum il-Kummissjoni Ewropea qed tipproponi li tinvesti €2.7 biljun f'152 proġett ewlieni dwar it-trasport li jappoġġaw il-mobilità kompetittiva, konnessa u mingħajr ħsara għall-ambjent fl-Ewropa. Permezz ta' dan, il-Kummissjoni qed twettaq bis-sħiħ il-Pjan ta' Investiment għall-Ewropa u l-konnettività tal-Ewropa inkluż l-aġenda reċenti tagħha “l-Ewropa Attiva”. Il-proġetti magħżula se jikkontribwixxu għall-immodernizzar tal-linji ferrovjarji, it-tneħħija tal-konġestjonijiet u t-titjib tal-kollegamenti transfruntiera, filwaqt li jiġu installati punti alternattivi għall-provvista tal-fjuwil u jiġu implimentati soluzzjonijiet innovattivi għall-ġestjoni tat-traffiku. Dan l-investiment qed isir taħt il-Faċilità Nikkollegaw l-Ewropa, il-mekkaniżmu finanzjarju tal-UE li jappoġġa n-netwerks tal-infrastruttura, u se jiftaħ €4.7 biljun ta' kofinanzjament pubbliku u privat. Dan l-investiment mhux biss se jimmodernizza n-netwerk tat-trasport Ewropew iżda se jistimula wkoll l-attività ekonomika u jixpruna l-ħolqien tal-impjiegi. Din is-sena, mill-ammont totali ta' €2.7 biljun, il-Kummissjoni qed talloka €1.8 biljun għall-15-il Stat Membru eliġibbli għall-appoġġ mill-Fond ta' Koeżjoni [1] biex tnaqqas aktar id-diskrepanzi fl-infrastruttura. Il-Kummissarju tal-UE għat-Trasport Violeta Bulc qalet: "Id-domanda għall-investiment fl-infrastruttura tat-trasport hija kbira. Din il-mewġa ġdida ta' investiment tiffoka fuq proġetti innovattivi, diġitali u li ma jagħmlux ħsara lill-ambjent, biex jiġi modernizzat in-netwerk tat-trasport Ewropew. Illum qed nersqu aktar lejn Unjoni tat-Trasport reali, li taqdi l-ħtiġijiet taċ-ċittadini kif ukoll tistimula l-ekonomija u l-ħolqien tal-impjiegi. B'ħarsa lejn il-ġejjieni, qed nistieden lill-partijiet ikkonċernati sabiex jagħmlu l-aħjar użu mill-fondi li jifdal, billi jużaw kombinamenti biex iżidu l-impatt u jiġu sfruttati r-riżorsi kollha possibbli.” Il-proġetti magħżula jiffukaw l-aktar fuq is-setturi strateġiċi tan-netwerk tat-trasport Ewropew (in-“netwerk ewlieni”) sabiex jiġi żgurat l-ogħla valur miżjud u l-impatt tal-UE. L-akbar parti tal-finanzjament se tkun iddedikata għall-iżvilupp tan-netwerk ferrovjarju Ewropew (€1.8 biljun), għad-dekarbonizzazzjoni u t-titjib tat-trasport fuq it-toroq, għall-iżvilupp ta' Sistemi ta' Trasport Intelliġenti (€359.2 miljun) u għall-użu ta' sistemi għall-Ġestjoni tat-Traffiku tal-Ajru (ATM) (€311.3-il miljun). L-azzjonijiet magħżula jinkludu inizjattivi ewlenin bħat-titjib tal-linji ferrovjarji b'tul ta' aktar minn 100 km ta' Białystok-Ełk fil-Polonja; l-immodernizzar tas-sistemi tal-ATM fl-Istati Membri tal-UE; l-espansjoni sħiħa tal-mina tat-triq ta' Karawanken li tgħaqqad is-Slovenja u l-Awstrija; l-iżvilupp ta' netwerk ta' ċċarġjar għall-vetturi elettriċi b'veloċità għolja fl-Iżvezja, fid-Danimarka, fil-Ġermanja, fi Franza, fir-Renju Unit u fl-Italja. Il-proġetti kollha ġew magħżula għall-finanzjament permezz ta' sejħiet għal proposti kompetittivi mnedija fit-13 ta' Ottubru 2016. B'kollox waslu 349 applikazzjoni li jammontaw għal total ta' kważi €7.5 biljun tal-kofinanzjament mitlub. Dan ippermetta lill-Kummissjoni tagħżel l-aqwa proġetti, filwaqt li tiġi garantita distribuzzjoni bbilanċjata ġeografikament u bejn il-mezzi tat-trasport. Il-kontribuzzjoni finanzjarja tal-UE ssir f'forma ta' għotjiet, b'rata ta' kofinanzjament ta' bejn 10 % u 50 % tal-ispejjeż eliġibbli tal-proġett, skont it-tip ta' proġett kif ukoll is-sejħa (sa 85 % taħt il-pakkett ta' Koeżjoni). Il-passi li jmiss L-Istati Membri tal-UE rrappreżentati fi ħdan il-Kumitat ta' Koordinament tal-Faċilità Nikkollegaw l-Ewropa issa jridu japprovaw b'mod formali d-deċiżjoni dwar il-finanzjament propost fil-laqgħa tagħhom tas-6 ta' Lulju 2017. Id-Deċiżjoni formali mistennija tiġi adottata mill-Kummissjoni fl-aħħar ta' Lulju 2017. Imbagħad l-Aġenzija Eżekuttiva għall-Innovazzjoni u n-Netwerks (INEA) tal-Kummissjoni se tipprepara u tiffirma ftehimiet ta' għotja mal-benefiċjarji tal-proġetti individwali fit-tieni nofs tal-2017. Sfond Taħt il-Faċilità Nikkollegaw l-Ewropa (CEF), €23.2 biljun mill-baġit tal-UE għall-perjodu mill-2014 sal-2020 huma disponibbli għall-kofinanzjament ta' proġetti TEN-T fl-Istati Membri tal-UE. Minn dan l-ammont, €11.3-il biljun huma riżervati għall-proġetti fl-Istati Membri eliġibbli għall-Fond ta' Koeżjoni. Il-programmi ta' ħidma annwali u pluriennali jispeċifikaw il-prijoritajiet u l-ammont totali ta' appoġġ finanzjarju li jrid jiġi allokat għal kull waħda minn dawn il-prijoritajiet f'sena partikolari. Mill-2014, l-ewwel sena ta' programmazzjoni taħt is-CEF, ġew imnedija tliet fażijiet ta' sejħiet għal proposti (fl-2014, fl-2015 u fl-2016). S'issa, wara s-sejħiet tal-2014 u tal-2015 ġew iffirmati ftehimiet ta' għotja għal 452 proġett. Bħalissa dawn il-proġett jirċievu l-kofinanzjament mill-programm tas-CEF għal ammont totali ta' €18.7-il biljun. Is-sejħa tal-2016 se tgħin sabiex jintlaħaq 92 % tat-total tal-baġit tat-Trasport tas-CEF, għal investiment totali ta' €41.6 biljun fl-ekonomija tal-UE. Sejħa oħra Kombinata tas-CEF, imnedija fi Frar 2017, hija miftuħa għall-proġetti fl-infrastruttura tat-trasport. Flimkien mal-Fond Ewropew għall-Investimenti Strateġiċi (FEIS) u l-Fondi Strutturali u ta' Investiment Ewropej (FSIE), is-CEF għandha rwol ewlieni fit-tnaqqis tad-diskrepanza fl-investiment fl-Ewropa, li hija waħda mill-prijoritajiet ewlenin tal-Kummissjoni. Għal aktar tagħrif [1] Għall-perjodu 2014-2020, l-appoġġ mill-Fond ta' Koeżjoni jikkonċerna l-Bulgarija, il-Kroazja, Ċipru, ir-Repubblika Ċeka, l-Estonja, il-Greċja, l-Ungerija, il-Latvja, il-Litwanja, Malta, il-Polonja, il-Portugall, ir-Rumanija, is-Slovakkja u s-Slovenja.